Lapset ensin -keräys 2022 pähkinänkuoressa

#### Lapset ensin -keräyksen sanoma

Lapset ensin -keräys muistuttaa siitä, että jokaisella lapsella on oikeus leikkiin, iloon ja turvaan. MLL auttaa vanhempia kasvattamaan ja suojelemaan lapsia ja iloitsemaan heistä.

### Lapset ensin -keräyksen merkitys MLL:lle

Lapset ensin -keräys on näkyvä vaikuttamisen väline. MLL:n kerääjät lähtevät kaduille, kauppakeskuksiin, toreille ja tapahtumiin keräämään lippaiden kanssa. Paikkakuntalaisten kohtaamisessa voi kertoa MLL:n tekemästä työstä sekä tarpeista, joita toiminnan ylläpitäminen ja kehittäminen vaatii.

Lapset ensin -keräys ja sen viesti helpottavat yhteydenottoa paikallisiin päättäjiin, tiedotusvälineisiin, yrityksiin ja muihin toimijoihin (oppilaitokset, järjestöt, muut yhdistykset). Keräyksen kautta voi syntyä myös pitkäaikaisia yhteistyön muotoja sekä muita paikallisyhdistyksen toimintaa tukevia kumppanuuksia. Lapset ensin -keräys tarjoaa myös mahdollisuuden tukea vapaaehtoistyötä.

### mitä uutta vuodesta 2021 alkaen?

* Lapset ensin -keräyksen tuotto jää kokonaan sen keränneelle yhdistykselle
* Keräyksen voi jatkossa toteuttaa yhdistyksen valitsemana ajankohtana
* Yhdistyksen tarvitsee keräyksen toteuttaakseen tehdä poliisille pienkeräysilmoitus tai hakea itselleen toistaiseksi voimassa oleva rahankeräyslupa

### uusi rahankeräyslaki ja siihen liittyvät luvat

Uusi rahankeräyslaki tuli voimaan 1.3.2020. Laki mahdollistaa pienkeräykset ja toistaiseksi voimassa olevat rahankeräysluvat.

Rahankeräyslupa tarvitaan aina rahankeräykseen, jossa **yleisöön vetoamalla** kerätään **vastikkeetta** rahaa.

Yleisöön vetoamisella tarkoitetaan suullisesti, kirjallisesti tai muulla tavoin ilmaistua pyyntöä lahjoittaa rahaa. Yleisöllä tarkoitetaan ennalta rajoittamatonta ja määrittelemätöntä joukkoa henkilöitä.

Uusi rahankeräyslaki mahdollistaa pienkeräykset,

* jolla saa kerätä enintään 10 000 euroa
* joka saa kestää enintään kolme kuukautta
* jonka saa järjestää enintään kaksi kertaa kalenterivuoden aikana
* joka vaatii aina ilmoituksen poliisille vähintään 5 arkipäivää ennen keräyksen aloittamista

Yhdistyksen tulee tehdä poliisille pienkeräysilmoitus. Ilman voimassaolevaa lupaa yhdistyksen ei ole mahdollista toteuttaa Lapset ensin -keräystä. Lisätietoja uudesta rahankeräyslaista ja pienkeräyksistä löydät yhdistysnetin varainhankinta-osiosta.

### Keräysaika

Keräys on perinteisesti toteutettu 1.4.–15.5., mutta vuodesta 2021 alkaen yhdistys voi itse päättää milloin toteuttaa keräyksen. Huomioitavaa on, että pienkeräyksenä (lisätietoja pienkeräyksestä alla) toteutettaessa keräys voi kestää maksimissaan kolme kuukautta.

### Lapset ensin -keräyksestä kaikki tuotot paikallisen toiminnan hyväksi

Lapset ensin -keräyksen keräyskohteena on MLL:n paikallinen toiminta. **Kukin paikallisyhdistys nimeää itse oman keräyskohteensa.** Kohde voi olla esimerkiksi perhekahvilan ylläpitäminen, kerhotoiminta, retkien, leirien ja tapahtumien järjestäminen, paikallisen tukioppilastoiminnan tukeminen tai muu vastaava yhdistyksen perustoiminta. **Keräyksen tuotosta jää vuodesta 2021 alkaen koko tuotto paikallisyhdistyksen käyttöön**.

### KERÄYSTAVAT

Keräyksen toteutuksessa kannattaa käyttää erilaisia keräystapoja kuten lipaskeräys, MobilePay ja keräystili. Lipaskeräystä suunnitellessa tulee huomioida mahdollisesti voimassaolevat koronarajoitukset.

#### Yhdistykset

* Valitsevat keräysvastaavan ja muodostavat hänen tukijoukoikseen Lapset ensin -keräystiimin
* Nimeävät paikallisen keräyskohteen
* Avaavat yhdistykselle oman keräystilin
* Tekevät poliisille pienkeräysilmoituksen
* Vastaavat Lapset ensin -keräyksen paikallisesta toteuttamisesta
* Huolehtivat keräyslippaista ja siitä, että niissä on **voimassa olevat** lupatarrat. **Vuodesta 2021 lähtien kaikkiin keräyslippaisiin tulee muokata ja painattaa yhdistyksen omat lupatarrat, joissa on yhdistyksen poliisilta saama pienkeräyksen numero ja muut poliisin edellyttämät tiedot.**
* Tiedottavat Lapset ensin -keräyksestä paikallisesti (yhdistyksen somekanavat ja nettisivut, paikallislehdet ja -radiot, tapahtumat)
* Kehittävät paikallista yhteistyötä yritysten ja oppilaitosten kanssa
* Kiittävät ja palkitsevat keräykseen osallistuneita vapaaehtoisia, yhteistyötahoja ja lahjoittajia
* Hoitavat pienkeräykseen liittyvät tilitykset ja raportit poliisille luvan edellyttämässä aikataulussa

### Lapset ensin -keräyssuunnitelma

Lapset ensin -keräystiimi työstää ja toteuttaa keräysvastaavan johdolla keräyssuunnitelman. Suunnitelmassa asetetaan keräykselle tavoitteet ja tehdään suunnitelma niiden saavuttamiseksi. Tavoitteet on hyvä asettaa käytettävissä olevien resurssien ja osaamisen mukaan. Rahallisen tavoitteen on hyvä olla saavutettavissa oleva ja realistinen. Tavoitteita voidaan asettaa myös esimerkiksi kerääjien määrän, tiedottamisen ja paikallisen yhteistyön osalta. Keräyssuunnitelman pohja ja muuta hyödyllistä materiaalia löytyy Yhdistysnetistä Vapaaehtoisen kanavalta.

Iloiset kerääjät, tietoa MLL:sta ja paikallisesta keräyskohteesta, lippaat, keräysliivit ja vilkas paikka – siinä ovat avaimet onnistuneeseen lipaskeräykseen! Kerääjäksi kannattaa rekrytoida mukaan esimerkiksi tukioppilaita, yhdistyksen jäseniä tai vaikkapa yhteistyöstä kiinnostuneen yrityksen työntekijöitä.

#### Lippaiden tyhjennys ja rahojen tilitys

Jokainen lipas on avattava, vaikka se olisi tyhjä. Lipas avataan aina vähintään kahden henkilön läsnä ollessa, joista toisen on oltava yhdistyksen hallituksen jäsen. Avaamis- ja kirjaamiskäytäntö on sama, mikäli lipas joudutaan avaamaan ja tyhjentämään kesken keräyksen. Lippaiden avauslomakkeeseen kirjataan kunkin lippaan sisältämä rahamäärä ja se kuitataan. Lippaiden avauslomake liitetään yhdistyksen kirjanpitoon.

Kerätyt varat jäävät kokonaan yhdistyksen omaan käyttöön eli niistä ei enää tilitetä mitään keskusjärjestölle.

#### Käteisen rahan vastaanotto pankeissa on voinut muuttua – tarkista ajoissa oman pankkisi käytäntö!

Useat pankit ovat uudistaneet käytäntöjään käteisen rahan vastaanottamisessa. Kannattaa tarkistaa jo hyvissä ajoin ennen keräyksen alkamista, miten omassa pankissa onnistuu käteisen rahan tallettaminen yhdistyksen tilille. Saattaa olla, että yhdistykselle tulee hankkia esimerkiksi talletuskortti, jolla rahan tallettaminen onnistuu kätevästi TalletusOtto-automaateilla.

#### talletusotto-automaatin kautta rahat helposti yhdistyksen tilille

TalletusOtto on automaatti, joka mahdollistaa seteleiden ja kolikoiden tallettamisen heti korttiin liitetylle tilille. Lue lisää ja katso sinua lähinnä oleva talletusautomaatti: www.otto.fi/talletus

#### Lisätietoa ja tukea

* MLL:n keskusjärjestö

Varainhankinnan koordinaattori Katarina Fredrikson, [katarina.fredrikson@mll.fi](mailto:katarina.fredrikson@mll.fi), p. 075 324 5493 (keräyslupa-asioihin liittyvät yhteydenotot pyydetäänL ensisijaisesti sähköpostitse).

Viestintäasiat:

Viestintäpäällikkö Helena Hulkko, [helena.hulkko@mll.fi](mailto:helena.hulkko@mll.fi), p. 075 324 521

* MLL:n piirit opastavat ja kannustavat yhdistyksiä sekä järjestävät keräyskoulutusta. Piireistä voi myös kysyä keräysliivejä lainaksi. Piirien yhteystiedot: <https://www.mll.fi/tietoa-mllsta/piirien-yhteystiedot/>
* Yhdistysnettiin on kerätty ajankohtaista tietoa sekä materiaalia keräyksen toteuttamiseen:

Yhdistysnetti > Vapaaehtoisen kanava > Tietopankki > Varainhankinta > Lapset ensin -keräys

* Keräykseen liittyvät somekuvat löydät Gredistä osoitteesta mll.contenthub.fi (ei vaadi sisäänkirjautumista)

#### MAKSULLISTEN Lapset ensin -materiaalien tilaus

Keräyslippaita, liivejä ja kiitos-tarroja voit tilata keskusjärjestön verkkokaupasta: kauppa.mll.fi

**Innostunutta ja onnistunutta Lapset ensin -keräystä!**